आज करीब 400 अरब डॉलर (लगभग 24 लाख करोड़ रुपये) का महाआकार ले चुका गूगल सर्वव्यापी है. डेस्कटॉप से लेकर लैपटॉप, फोन, फ्रिज या वाशिंग मशीन तक उसकी मौजूदगी हर जगह दिखती है. आंकड़े बताते हैं कि मोबाइल ऑपरेटिंग सॉफ्टवेयर बाजार में उसका एंड्रॉयड सबसे बड़ा खिलाड़ी है. इंटरनेशनल डेटा कॉरपोरेशन (आईडीसी) की हालिया रिपोर्ट के मुताबिक एंड्रॉयड का इस बाजार के लगभग 80 फीसदी हिस्से पर कब्जा हो गया है. इसी तरह गूगल मैप्स, जीमेल, क्रोम, यूट्यूब जैसी उसकी दूसरी कई सेवाओं का भी अपनी-अपनी जगह मजबूत दबदबा है. खोज यानी सर्च का तो गूगल पर्याय बन चुका है. आज गूगल पर हर दिन 3.5 अरब यानी हर सेकेंड करीब 40 हजार सर्च होती हैं. इसीलिए गूगल करना हमारी शब्दावली का हिस्सा हो गया है. कुल मिलाकर कहें तो स्मार्टफोन और कंप्यूटर की मदद से दौड़ती जिंदगी एक बड़ी हद तक गूगल भगवान के भरोसे ही चल रही है. सर्च, जीमेल, यूट्यूब, गूगल मैप्स, एंड्रॉयड, क्रोम, हैंगआउट्स और दूसरी दर्जनों सेवाओं से मिलकर बनी उसकी दुनिया से दसियों करोड़ लोगों का रोज कई घंटे वास्ता पड़ता है. वह इस दुनिया का ईश्वर है.